L-UE qed tneħħi l-ostakli mhux ġustifikati għal-libertà ta' stabbiliment tal-kumpaniji tal-UE fis-suq uniku. Wara qbil mal-Parlament Ewropew aktar kmieni din is-sena, illum il-Kunsill adotta direttiva li tiffaċilita l-konverżjonijiet, il-fużjonijiet u d-diviżjonijiet transkonfinali tal-kumpaniji tal-UE. Dawn ir-regoli l-ġodda jippermettu lill-kumpaniji tal-UE li jagħmlu l-aħjar li jistgħu barra mis-suq uniku sabiex jibqgħu kompetittivi globalment. Fl-istess ħin, id-direttiva tipprevedi salvagwardji xierqa li jiskoraġġixxu l-abbużi u jipproteġu l-interessi leġittimi tal-ħaddiema, tal-azzjonisti minoritarji u tal-kredituri. Anna-Maja Henriksson, ministru għall-ġustizzja tal-Finlandja Ir-regoli l-ġodda jintroduċu proċeduri komprensivi għal konverżjonijiet u diviżjonijiet transkonfinali u jipprevedu regoli addizzjonali dwar il-fużjonijiet transkonfinali ta' kumpaniji b'responsabbiltà limitata stabbiliti fi stat membru tal-UE. Joffru wkoll simplifikazzjonijiet ulterjuri li ser japplikaw għat-tliet operazzjonijiet kollha kemm huma. Dawn jinkludu l-possibbiltà li titħaffef il-proċedura billi jitneħħew ir-rapporti għall-membri u l-impjegati fil-każ li jaqblu l-azzjonisti, jew jekk il-kumpanija jew kwalunkwe sussidjarja tagħha ma jkollha ebda impjegat. Id-direttiva tistabbilixxi proċeduri biex tiġi verifikata l-legalità tal-operazzjonijiet transkonfinali skont il-leġislazzjoni nazzjonali rilevanti u tintroduċi proċedura obbligatorja ta' kontroll kontra l-abbuż. Il-proċedura ser tippermetti lill-awtoritajiet nazzjonali jimblukkaw operazzjoni transkonfinali meta titwettaq għal skopijiet abbużivi jew frawdolenti, jiġifieri meta tkun imfassla għall-evażjoni jew iċ-ċirkomvenzjoni tal-liġi nazzjonali jew tal-UE, jew tkun intiża għal finijiet kriminali. It-test maqbul jipprevedi regoli simili dwar id-drittijiet ta' parteċipazzjoni tal-impjegati fil-konverżjonijiet, il-fużjonijiet u d-diviżjonijiet transkonfinali. Jiżgura wkoll li l-impjegati ser ikunu infurmati u kkonsultati b'mod adegwat dwar l-impatt mistenni tal-operazzjoni. Id-drittijiet tal-azzjonisti minoritarji u ta' dawk li ma jivvutawx ser igawdu minn protezzjoni akbar. Fl-istess ħin, il-kredituri tal-kumpanija kkonċernata jingħataw salvagwardji aktar ċari u affidabbli. Fl-aħħar nett, id-direttiva tinkoraġġixxi l-użu ta' għodod diġitali matul l-operazzjoni transkonfinali kollha. Ser ikun possibbli li jitlestew online il-formalitajiet bħall-ħruġ taċ-ċertifikat ta' qabel l-operazzjoni. L-informazzjoni rilevanti kollha ser tiġi skambjata permezz ta' reġistri kummerċjali eżistenti, interkonnessi b'mod diġitali. Il-passi li jmiss Id-direttiva ser tidħol fis-seħħ 20 jum wara l-pubblikazzjoni tagħha fil- Ġurnal Uffiċjali tal-Unjoni Ewropea . L-istati membri mbagħad ikollhom 36 xahar biex jadottaw il-miżuri meħtieġa għall-implimentazzjoni tagħha. Kuntest Din id-direttiva hija waħda miż-żewġ proposti mressqa mill-Kummissjoni f'April 2018 għall-modernizzazzjoni tal-liġi tal-kumpaniji tal-UE. L-oħra, direttiva tal-Parlament Ewropew u tal-Kunsill li temenda d-Direttiva (UE) 2017/1132 fir-rigward tal-użu ta' għodod u proċessi diġitali fid-dritt soċjetarju, ġiet adottata f'Ġunju 2019. Skont ċifri li saru disponibbli mill-Kummissjoni, fl-UE hemm madwar 24 miljun kumpanija, li minnhom madwar 80% huma kumpaniji b'responsabbiltà limitata. Madwar 98-99% ta' dawn il-kumpaniji b'responsabbiltà limitata huma intrapriżi żgħar u ta' daqs medju. Dawn tal-aħħar ser ikunu l-benefiċjarji primarji tal-iffrankar konsiderevoli ġġenerat permezz ta' din id-direttiva. It-test sħiħ tad-direttiva Ara l-paġna tal-laqgħa